Игри и занимания, подходящи за деца от 3 до 5 г.




Децата на възраст межди 3 и 5 годинки се развиват доста бързо и са заинтересовани от заобикалящия ги свят. Те имат желание да изследват, да докосват, да пипат, да опитват, да миришат, чуват и да тестват всичко около тях. Имат потребност да изучават нови неща като пробват и експериментират. Всичко това се случва най-вече чрез игрите, които те играят.

Като цяло, децата в тази възраст искат да се изградят отделно от родителите си. Те са по-самостоятелни, сравнение с по-малките деца. Тъй като боравят вече с езика, те могат да изразяват нуждите си. Ето някои игри и заниманията, подходящи за деца в тази възраст.

Въртене на обръч Ако имате момиченце вкъщи, играта с обръч определено ще му допадне, въпреки, че и доста момченца се включват с ентусиазъм. Тя не само е забавна, но стимулира у детето координацията, укрепва мускулатурата и му помага да бъде физически активно. За да овладее в детайли въртенето на обръч, детето има нужда от вашата помощ – покажете му какво си спомняте от детството, когато самите вие сте се забавлявали с тази игра.

Игра на карти „Черен Петър” Играта на „Черен Петър” беше доста популярна в миналото, но и днес някои деца се забавляват с нея. Предимството е, че за разлика от по-сложните игри на карти, тя е подходяща и разбираема за дечицата под 6 г. „Черен Петър“ се играе с подобни на „война“ правила. Има една самостоятелна карта, която получава номер 13 и е с картинка на Черен Петър, който е коминочистач.Тестето се разбърква, и се раздават картите подред на колкото са играчите в момента.

Игра на криеница Децата много обичат да се крият, а когато са съвсем мънички все още вярват в теорията „Ако аз не те виждам, значи и ти не ме виждаш”. Когато вашето мъниче навърши 4 години обаче то става много по-изобретателно за скришните места и може доста да се забавлява с тази игра, особено, ако има с кого да я играе.

Домашен пластилин Домашният пластилин се отличава от купешкия с това, че е безвреден и че можете да си го направите в неограничено количество и брой цветове. А и детето ще се забавлява, докато го прави също толкова, колкото и след това, когато си играе с него. За да го направите ви трябва сол, брашно, вода и боя за храна.
Сапунени балончета Научете детето си да прави балончета от сапунена вода. Тази игра винаги е била интересна и децата много се забавляват с нея. Колкото по-големи балончета правите, толкова е по-добре. А ако сте на голяма поляна, това дава възможност да гоните балончетата и  Може да ги пукате, да ги следите или да си измисляте истории.
За да развиете въображението на детето си, може да разкажете как балончето отлита, къде отива и колко ли много неща вижда докато лети.

Рисуване навънМоже да си направите пикник в парка, като осигурите необходими материали за рисуване. Това може да е голям лист хартия, цяло блокче за рисуване или катастрон, както и водни боички, цветните моливи и пастели. Ако пък мъникът предпочита да рисува с тебешир – купете му колкото се може повече цветове. Оставете детето да разгърне въображението и таланта си. Така то ще се чувства свободно да изрази себе си, както и да наблюдава природата, която може да е основна тема в рисунките.
14 идеи за семейни забавления – навън и у дома



Макар прогнозата засега да е благосклонна към родителите на малки и по-големи деца, не се знае кога ще ни изненада зимата. Затова е добре винаги да разполагаме с план Б.

Ето какво може да правим с децата, навън или у дома ако за седмица или повече студеното и дъждовно време ни притисне до стената:

Освен ако на хоризонта не се задава торнадо, макар и да е мрачно или леко да препръсква, не лишавайте децата от едно излизане навън.
1. Заведете ги в някой музей. Децата определено харесват места като Природонаучния, Земата и хората, а от малко повече от месец и Музейко.

2. За по-големите, които обичат да рисуват Националната или градската художествени галерии може би ще се окажат доста интригуващи места.

3. Направете си един боулинг ден.

4. Посетете някоя от големите книжарници и им позволете да си изберат някоя книжка, която ако вече могат да четат, можете да ги помолите у дома да ви прочетат нещо от нея или да почетат на по-малките си братя и сестри.

5. За момчетата, но и за много момиченца залата за стена за катерене става все по-интересно място за посещение.

6. Покажете им Градската и Народната библиотеки и им обяснете какво се случва в тези сгради.

7. Ако живеете край морето, разходете се по плажа, особено ако запасите ви от миди и камъчета у дома са намалели.
Забавления у дома

1. Направете си домашни пуканки, забравете за прахосмукачката и си организирайте филмов маратон. Оставете децата да избират филмите.

2. Научете децата да играят на карти или дама, шах или табла.

3. Кога, ако не в мрачен ден ще наредите огромния пъзел от миналата Коледа. Можете и да сглобите заедно макета на някой самолет или кола.

4. Постройте един Лего град с всички налични елементи от знаменитите блокчета.

5. Потърсете заедно в интернет рецепта за някоя интересна рецепта за домашни бисквити и ги пригответе заедно.

6. С момиченцата можете да си направите нови или странни прически. А защо не и с момчетата?

7. Направете оригами фигурки, които приберете и използвайте за украса по време на коледните празници.

Облачно с любов или какво ще правите ако навън вали?



Дъждовни дни – това не  означава край на смеха и забавлението? Ето няколко предложения за забавления в мрачните и дъждовни дни.
Занимания с научна цел. Магията на природата кара зеленчуците да покълват от само себе си. Като деца сигурно сте правили опити да натопите зрънца леща в мокър памук, и да наблюдавате как от всяко зрънце се развива коренче. Покажете това и на вашето дете.

Можете да отгледате маруля от отрязаната й основа, като дори не е нужно да я слагате в почва, а само във вода. Същото важи и за зелето.
 Малко изкуство и въображение.Изработете заедно отливка на ръчичките или крачетата на детето/децата си. Единият вариант е да си закупите  бързосъхнеща глина от близката книжарница, другият – просто си направете тесто без сода, можете да го изпечете или просто да го оставите да се втвърди за около 2 дни. Използвайте любимите си цветове (темперни бои) и оцветете по Ваш вкус. Друг вариант е да играете и рисувате с пръсти върху кадастрон(картон) или да се снабдите с дървени тънки плоскости. Това се казва изкуство!

Готвене-Не е сигурно колко много би се зарадвал Вашият син на готвенето като занимание, но все пак може в него да е заложен кулинарен дух. За момичетата това е доста по-добър вариант. Нашето предложение е да заложите на рецепта за десерт и да приложите въображение и там.

Планиране-Помислете за евентуални общи желания за приключения. Планина, парк, някой град с интересни забележителности. Къде още бихте могли да се пренесете…поставете си общи цели.
Упражнявайте писането.Хвърлете един поглед на някое старо списание, или някъде из виртуалното пространството. Снимка на човек изкачващ планина, усмихнато дете, красива гледка със спретната къща. Поставете задача на детето за създаде и напише история въз основа на снимката.
 Любими игри Настолни игри, карти, компютърни игри – всичко което би могло да събере повече членове от семейството. Може да пробвате и  волейбол с балон, или изграждане на крепост от столове, одеяла и възглавници. Как обичате да прекарвате дъждовните си дни? Споделете идеите си с нас!


Идеи как детето ви да не скучае, докато вие сте заети

Дори когато са в т.н. отпуска по майчинство, майките са заети. При това повече от обикновено! Ежедневните задачи около бебето, а и не само, често налагат вниманието на родителите да се отклонява от децата.

Ето защо една от най-честите мисли, занимаващи родителските глави, е как да направим така, че детето да се занимава само, докато ние свършим нещо друго, което точно в този момент не търпи отлагане.

Следващите  идеи са лесни за прилагане, така че детето да бъде ангажирано поне за известно време, а наред с това да развива своите способности. Естествено, всеки родител знае, че колкото и безопасни да са заниманията, детето не бива да оставя без родителски контрол дори за минута, затова бъдете винаги около него.

*Напълнете една кутия от обувки с шишарки, семена, миди, камъчета, рапани и го накарайте да ги раздели по видове в отделни пластмасови или хартиени чашки. Нека детето направи това упражнение първо с ръце, а след това с помощта на супена лъжица, а за по-големите деца с щипки или пинцети.

*Преливане на вода от един съд в друг с помощта на лъжица, домакински гъби или с мерителна чашка.

*Преливане на вода от едно шише в друго с помощта на фуния.

*Да раздели различни по вид семена, предварително смесени в общ съд от вас – боб, леща, сух грах, царевични зърна. Повтаряйте имената на всеки вид, за да може детето да ги запомни, като му обръщате внимание на особеностите, по които се различават – цвят, големина, форма.

*Всяко дете има купища стикери, които иска да залепи по стените или мебелите. Насочете това желание и накарайте детето да ги залепи в тетрадка. Така ще си има чуден албум.

*Постелете одеяло на пода и дайте на детето да къса, мачка или реже стари разпечатки, брошури и вестници. Децата обичат звука от късането на хартия.

*Изрежете картинки с любимите герои на детето от стари списания и му дайте тетрадка и лепило. Накарайте го да ги залепи по начин, по който на него му харесва. Кажете му, че това е неговата книга.

*Дайте на детето пластмасови буркани и бутилки и го накарайте да развие, а след това отново да завие капачките им.

*Намерете старо портмоне и монети, нека детето ги вади и прибира. По-големите можете да накарате да броят монетите. А децата в предучилищна възраст да сумират.

*Накарайте детето си да нареди и всичките ви стари дебитни, кредитни карти, ненужни визитки и мини календарчета в съответните джобчета на портмонето.

*Нека рисува със сапун върху стар цветен чаршаф.

*Старите CD и  DVD дискове могат да се превърнат в чудновати украшения с помощта на няколко цветни перманентни маркера.

*Старите CD и  DVD дискове са идеална основа за създаването на картини със семена, които детето може да залепи за повърхността. За целта му помогнете и намажете повърхността с лепило, а след това го оставете да работи самостоятелно.

*Нека се учи да познава цифрите с помощта на стар телефон, като натиска различните бутони.

*Позволете на детето си да „подреди“ кухненските шкафове. След като извади всичко от тях, го накарайте да върне нещата обратно вътре.

*Оставете го да прави дупки на хартиени листове с перфоратор.

*Покажете му как да направи верига от кламери. Колкото повече кутийки с кламери имате, толкова повече време ще се занимава детето.

Забавни образователни игри по метода Монтесори

1. Игри с хартия
Те са много полезно занимание за подрастващите, а освен това не изискват кой знае какви допълнителни разходи за материали, можете да използвате всякаква хартия, която остава в домакинството – рула от домакинска или тоалетна хартия, стари разпечатки, тънка и мека амбалажна хартия. Научете детето да прави топки от такава хартия чрез намачкване. Друго полезно упражнение е късането на лист хартия на малки парчета с пръсти. Възможно е след тези занимания да ви се наложи основно да почистите дома си, но това е незначително неудобство в сравнение с удоволствието, което вашето дете ще изпита от заниманията си. Ползата за развитието на двигателните умения е голяма.

2. Веселите щипки
Тази игра е отличен начин да се стимулира чувствителността на пръстите на ръцете. Покажете на малкото дете как да взима и задържа плоски предмети между пръстчетата си – парче тънък картон, например. За да направите задачата по-интересна – изрежете от картон различни фигурки на животни, елхички, слънце и го карайте да разгадае коя фигурка на какво е.

3.Кутия с различни тъкани
Поставете в малка кутия парчета плат, конци и въженца с различна текстура (например: коприна, памук, вълна, мохер, и т.н.) и покажете на малкото дете всяко парче по отделно, за да види разликите. След това ги разбъркайте в кутията и го подканете за намери двойките парчета с еднакъв състав, използвайки чувствителността на пръстите си. Когато детето започне да се справя с тази задача, повторете упражнението, но със завързани очи.

4.Повече или по-малко
За това занимание са нужни няколко празни пластмасови шишета с капачки в различен размер. Развийте капачките на няколко бутилки и ги напълнете с вода, след това покажете на детето как да завие капачките обратно. Нека детето направи това в всички шишета. Обърнете внимание на детето върху количеството вода в различните шишета, както и кое шише колко е тежко – къде има повече и къде по-малко вода. Наблюдавайте детето внимателно по време на това занимание.

5.Цветни пътечки
Разпръснете мъниста върху масата и накарайте детето с помощта на пръсчетата си да взима от тях и да прави пътечки, като предварително сте определили ширината и дължината на пътечката. Това ще помогне на детето да разпределя мънистата равномерно върху предварително определеното пространство.

6. Раздели мънистата по цвят
Изсипете на масата мъниста от два, три или повече цвята, в зависимост от възрастта му. Детето трябва да хваща мънистата с пръсти и да ги прибира с пластмасови чашки или купички, като е нужно да ги разпределя по цветове. За да разнообразите играта, кажете на детето, че червените мъниста са черешки, зелените грозде, жълтите царевица. След като детето започне да се справя добре с тази задача с пръсти, го накарайте да отделя мънистата като ги взема с малка лъжичка.

7. Игра с цветя
Наберете различни цветя в парка или градината пред блока и ги потопете във ваза, детето трябва да забележи, че според вида на цветята, за всяко е нужно различно количество вода, защото те са с различна дължина на стъблата. За да поправите това, покажете му, че може да подравни стъблата като ги подреже с ножица, след което отново да ги потопи във вазата с вода. Оставете детето да работи самостоятелно, само да определи дължината на стъблата и количеството вода, която е необходима, за да ги натопи.

8. Миене на чинии
Докато миете чиниите от обяда, викнете детето да ви наблюдава. Следващият път пригответе малък леген с вода, препарат и гъба и му поставете за задача да измие под ваше напътствие чинийката или чашката си. Оставете детето да действа толкова време, колкото е необходимо, без излишно бързане, но и без излишно размотаване. След няколко дни поканете детето отново да направи това упражнение, а след време му възложете да направи същото на кухненската мивка, разбира се, под непрестанния ви контрол. След заниманието довършете заедно почистването на работния плот.

9. Почистване
Изсипете шепа семена, ориз или грис в чашка. Вземете друга празна чашка и покажете на детето как да пресипе съдържанието от едната в другата с помощта на лъжичка. При пресипването със сигурност част от съдържанието ще се посипе по плота. Вземете малка четка и лопатка и му покажете как да събере разпиляното. Накарайте детето да повтори това упражнение само.

10. Преливане
Вземете две малки канички и ги напълнете с грис. Покажете на детето как да прелее съдържанието от едната в другата. Накарайте го да направи това упражнение самостоятелно като го насърчавате да прелива съдържанието по възможност без да го разлива. Повторете заниманието с вода.

11. Вълшебното сито
Смесете в купичка ориз и грис. Покажете на детето разликите между едното и другото. Задачата е да се отдели ориза от гриса. Как да стане това? Дори пъргавите детски пръсти трудно ще се справят с тази задача! Покажете му как с помощта на сито тази задача става съвсем лесна. Обяснете на детето защо се получава така и защо оризът остава в ситото, а грисът изпада от него. Вместо грис можете да използвате брашно или пудра захар.

Не забравяйте да хвалите детето за всяка добре изпълнена задача или опит, радвайте се заедно с него на постигнатото.
